Fremover bliver det nemmere for borgere i Kaas og Fjerritslev at få doseret og udleveret medicin samt få målt blodtryk. Mandag kan Jammerbugt Kommune nemlig åbne dørene til to nye sundhedsfaglige klinikker. -	Vi vil gerne tilbyde fleksibilitet og kontinuitet. Det er den samme medarbejder, borgerne møder, når de kommer ind, og borgerne får mulighed for at tage ansvar for deres eget liv, siger Henriette Lerche, der er områdeleder for hjemme- og sygeplejen i Jammerbugt Kommune. I forvejen er der klinikker i Fjerritslev, Brovst, Pandrup og Biersted. Nu tilføjes endnu en klinik i Fjerritslev samt en i Kaas. De to nye klinikker skal drives på samme måde som de fire andre i kommunen. Mere selvbestemmelse Det er social- og sundhedsassistenter, der møder borgerne på klinikken, og borgerne skal være visiteret af en sygeplejerske eller lignende. Borgerne kan derfor selv bestemme, hvornår de vil komme forbi i stedet for at vente på hjælp derhjemme. -	Mange af de opgaver, som vores social- og sundhedsassistenter løser, kan de lige så godt løse herinde. Det giver borgerne en mulighed for at tage ansvar for deres eget liv, og de kan selv bestemme, hvornår de vil komme og skal ikke sidde og vente, siger Henriette Lerche. Mandag formiddag blev åbningen af de to nye sundhedsklinikker markeret med kaffe, kage og klip af den røde snor på klinikken i Kaas. Formand for Social- og Sundhedsudvalget i Jammerbugt Kommune, Ib Nellemann fra Venstre, holdt tale.

Opsummering:
Mandag åbner to nye sundhedsfaglige klinikker i Jammerbugt Kommune. Klinikkerne åbner i Kaas og Fjerritslev.